UBERA ARANZETA (EH Bildu, 2013-04-11):
Mahaiburu anderea, sailburu anderea, legebiltzarkideok eguerdi on guztioi.
Gaiari helduz, esan urteak daramatzagula ekimen partidu sinbolikoetan galduta eta honekin ez dut esan nahi partidu eta ekimen sinbolikoak ez direnik egin behar, noski egin behar direla, eta partidu eta ekimen sinbolikoak egitea ere bere garrantzia dute, zalantzarik gabe.
Baina ezin dena egin da esparru sinbolikoan geratu eta, gure ustez behintzat urte gehiegi daramatzagu, legegintzaldi gehiegi daramatzagu ba esparru sinbolikoan galduta inolako urratsik eman gabe ofizialtasunaren bidean. Eta gure ustez bada garaia urratsak emateko, urrats konkretu eta errealak emateko erakundeetatik eta erakundeak eragileekin, federazioekin, elkarte guztiekin elkarlanean, guzti guztiekin.
Indarrak artikulatuz eta metatuz euskal gizarte gehiengoaren sentimendu eta espresioari bide emateko, azken finean, herri baten borondatea gauzatu ahal izateko. Eta hori esanda, interbentzio honen hasieran garbi utzi nahi dut eta argi geratu dadila proposamen hau ez dugula egin inoren aurka, ez da inoren aurka egindako proposamen bat, argi eta garbi.
Guk pertsona eta herri guztien izateko, sentitzeko eta adierazteko eskubideak errespetatzen ditugu. Errusiar selekzioa sentitu, senegaldarra edo espainiarra. Oso ondo, guk errespetatzen dugu, eta ez dugu ezer aurka, inoren aurka eta beraz bide horretatik eztabaida faltsuak ireki nahi dituenak ba jai dauka gurekin, zeren ez gara eztabaida faltsuetan eroriko.
Soilik eskatzen duguna da, gure eskubideak, eskubide norbanakoak eta kolektiboak ere errespetatzea, hori da eskatzen duguna, besterik ez. Euskaldun eta euskal herritar gisa dagokigun eskubidea errespetatzea, pertsona guztiei, herritar guztiei eta herri guztiei dagokien eskubidea. Ez gehiago, baina ezta gutxiago ere, berdintasuna, guzti guztiei aitortzen zaiena eta ez dut uste munduko beste zer eskatzen ari garena gaur hemengo Osoko Bilkuran.
Iruditzen zitzaigun Legegintzaldi honetan aukera paregabea irekitzen zela eta pentsatzen jarraitzen dugu irekitzen dela, Legebiltzar honetan euskal gizartearen, Euskal Herriaren, euskal herritarren sentimenduari bide emateko eta sentimendu hori gauzatu ahal izateko, ofizialtasunaren bidean urratsak emateko, elkarlanean, Jaurlaritzatik, kaletik, federazioekin, eragile guztiekin elkarlanean eta guztiok batera, lehen esan dudan bezala.
Eta horregatik proposatzen genuen Jaurlaritzak eragile batzorde bat sortzea, euskal gizartean kirolaren esparruan dauden eragile guztiekin batera elkarlanean guztien aportazioak jasoaz, iritsiak kontrastatuaz, ahalik eta adostasun zabalenak lortzeko plangintza bateratu bat diseinatu eta garatu ahal izateko.
Hau zen gure proposamenaren helburua eta hori da gure helburua, ikusten dugulako inoiz baino aukera paregabeagoa daukagula eskuartean eta gainera euskal gizarteak ere ala eskatzen digulako. Aukera paregabea gure herritarren eta gure herrian ilusioa sortzeko, kirolaren bidez gizartea kohesionatzeko, nazioartean gure herriaren irudia zabaltzeko, kirola sustatu eta garatzeko zeren guztiok dakigu selekzio batek zer nolako bitartekoak eskaintzen dizkigun eta herri batentzat eta Euskal Herriarentzat ere, gainerako herriekin gertatzen den bezala, zein instrumentu inportantea den.
Beraz, egin dugun planteamendua oso-oso oinarrizkoa izan da, oinarri oinarrizkoa. Azken finean eskatzen duguna da goazen erakundeetatik, kirol eragile guztiekin eta eragilez ari naizenean guzti guztietaz ari naiz, eta berriro errepikatzen dut argi geratu dadila, Federazioak ere, zeren Federazioak ere, gainerako eragileek bezala, elkarte pribatuak dira, elkarte pribatuak dira funtzio publikoa delegatzen zaiena eta funtzio publikoa garatu ahal izateko eskubidea ematen zaiena. Oso ondo jasota dago 1998ko Euskal Kirolaren Legea, pentsatzen dut hemen zaudetenoi ez daukadala hori azaldu beharrik.
Eta gure uste apalean behintzat, kontatu beharra daukagu kirol esparruan Euskal Selekzioa bultzatzen diharduten eta beraien ekimenekin Euskal Selekzioaren ofizialtasunaren aldarrikapena burutzen dutenekin. ESAIT izan, beste eragile bat izan, Euskal Federazio Batasuna izan eta ikustea besterik ez, orain dela gutxi hemen, Donostian ospatu dira Europako Beteranoen Atletismoko txapelketa eta eredugarriak izan dira bertako kirolariak zer nolako ausardiarekin eta gaitasunarekin aldarrikatu duten ofizialtasuna.
Eta iruditzen zait erakundeei lezio bat eman digutela kirolari horiek eta horren aurrean erakundeok zer egin dugu? Babesa eman diegu? Urratsik eman dugu beraiekin batera aurrera egiteko?
Eta ikusten duguna da azken finean beti erakundeak gizartearen atzetik doazela eta horrekin bukatu behar da. Erakundeak gizartearekin eskutik joan behar dira, ezin dira atzetik joan. Eta iruditzen zaigu zentzu horretan, maila eman beharra daukagula.
Baina tira, benetan harrigarria egin zaigu eta ez dugu ulertu Eusko Alderdi Jeltzalearen jarrera, ez dugu ulertu adostasunak bilatzeko izan duzuen gerri falta. Ez dugu ulertu. Eta adierazi duzuen itxitasuna.
Eta ez dugu ulertu zeren ez dugu ulertu non zegoen arazoa. Guk pentsatzen genuen oso erraza zela adostasun batetara iriztea, baina ez dakigu arazoa zegoen zuek Erkidegoaz ari zinetela, Erkidegoko Selekzioaz eta ez Euskal Herriaz, edo arazoa zen eta izan den ordezkaritza ofizialekin soilik lan egingo duzuela eta ez eragileekin, hori azaldu diguzuen bezala.
Eta argi esaten dut, gu prest egon gara eta prest gaude zuek planteatu duzuen guztia onartzeko, ez daukagu arazorik federazioekin lanean aritzeko, ez daukagu arazorik Euskal Federazio Batasunarekin lanean aritzeko, baina ez duguna egingo da gizarteko gainerako eragileak baztertu.
Iruditzen zaigu bazterketatik ez dela ezer eraikitzen eta zoritxarrez Legebiltzar honetan esklusiorako eta bazterketarako ohitura handiagoa dago eta hori apurtu beharra dago.
Iruditzen zaigu aniztasuna ezberdinen arteko elkar lana badakigu oso kostosoa izaten dela, baina aberastu egiten duela, indar metaketak azken finean erakundeen laguntzarako da, erakundeei babesa eskaintzen die eta gizartearen atxikimendua lortzeko ere ikaragarrizko bitartekoak dira.
Beraz, egia esan oso-oso tristea iruditu zaigu gai honetan ez lortu ahal izatea adostasunik eta berriro eskua luzatzen dizuegu eta errezeso bat egin behar bada gu prest gaude errezeso bat egiteko, adostasunetara iristeko gai honetan, iruditzen zaigulako, lehen esan dudan bezala, ekimen sinboliko horietatik urrats errealetara pasa behar garela. Gu prest gaude. Ez dakit arazoa benetan non dagoen.
Eta eskatzen duguna da azkenean adostasunak bilatzea ez da norberaren planteamenduetara atxikitzea. Guk garbi daukagu guk ere albo batera utzi beharko ditugula gauzak eta zuek ere bai.
Orduan, gu prest gaude, eskua luzatzen dizuegu eta iruditzen zaigu legegintzaldi honetan aukera paregabea daukagula gure herriaren, Euskal Herriaren irudia zabaltzeko, kirola sustatzeko,...
...luzatzen dizuegu eta iruditzen zaigu legegintzaldi honetan aukera paregabea daukagula, gure herriaren, Euskal Herriaren irudia zabaltzeko, kirola sustatzeko, Euskal Selekzioaren ofizialtasunean urratsak emateko.
Eskerrik asko.